[Video] Sakeman rand glo swanger vrou aan‘n Skermskoot van Romeo Makhubela uit die video. ŉ Vooraanstaande sakeman en ŉ hoogswanger vrou het oor en weer strafregtelike sake aanhangig gemaak ná ŉ onderonsie by ŉ Wes-Randse winkelsentrum oor ŉ parkeerplek. Bianca Fourie (29), die swanger vrou, se ma, Amanda de Lange, VF-raadslid van Krugersdorp, het Maandag aan Maroela Media gesê die voorval het op 25 April omstreeks 15:00 by die Steers-restaurant by Featherbrook Village in Ruimsig plaasgevind. De Lange hanteer navrae namens Fourie, ŉ logistieke bestuurder wat byna agt maande swanger is, aangesien die voorval haar dogter erg getraumatiseerd gelaat het. “Sy het by die winkelsentrum ingery en gestaan en wag vir ŉ parkeerplek, want die parkeerplekke was baie beperk. Daar was ŉ BMW wat dwars gestaan het en terwyl sy vir die BMW se bestuurder gewag het om reg te trek, het ŉ man in ŉ ander voertuig agter haar sy toeter gedruk en geskreeu. Sy beduie toe vir die motoris agter haar sy wag vir ŉ parkeerplek, maar het toe uiteindelik verby gery en ŉ ander parkeerplek gaan soek,” het De Lange gesê. Die sakeman, wat intussen as Romeo Makhubela, uitvoerende hoof van die finansiëledienstegroep Novare, geïdentifiseer is, was glo in die BMW na wie Fourie beduie het. Makhubela, sy motor se bestuurder en sy seun is van daar na Steers. Fourie was ook op pad Steers, onwetend dat Makhubela ook daar was. “Toe sy in loop by die restaurant het Romeo haar gekonfronteer en sonder rede aangeval. Sy het hom geïgnoreer, is by die deur uit, waarna sy haar selfoon uitgehaal het in ŉ poging om ŉ foto van hom te neem om hom te identifiseer. Toe sy die foto wou neem toe gryp hy haar foon en slaan haar met ŉ vuis dat sy buite oor die marmertafeltjies val.” De Lange het gesê die bestuurder van die restaurant en veiligheidspersoneel het tussenbeide getree en Makhubela is uiteindelik daar weg. Volgens De Lange is haar dogter tydens die onderonsie op haar maag, kakebeen en bors geslaan. Bianca Fourie. Foto: Via Facebook Fourie het beserings aan haar gesig en bors opgedoen en is uit vrees vir haar ongebore babadogtertjie se welstand na ŉ nabygeleë hospitaal gehaas vir behandeling. “Bianca vat dit baie erg. Sy is dieselfde dag ontslaan, maar lyk sleg. Sy was op die ouderdom van 12 vir ŉ selfoon geskiet en dié aanval krap allerhande ou wonde oop. Sy is erg getraumatiseerd en voel verneder. Die babatjie voel die stres aan, haar hartklop is hoog en sy beweeg baie rond. Bianca moet gereeld vir skanderings gaan om haar baba te monitor.” Fourie het ŉ aanklag van aanranding teen Makhubela aanhangig gemaak. Die Honeydew-polisie ondersoek die voorval. “Hoe het dinge in die land só geword dat ŉ vrou, wat hoog swanger is, só gereduseer word en haar lewe so min werd geskat word? Daar is ŉ tendens dat mense in hoë profiele hulself bo die wet ag.” ŉ Video van die voorval is op die kitskosrestaurant se sekuriteitskameras vasgelê. De Lange het die personeel by Steers en veiligheidsbeamptes van BCI-sekuriteit bedank wat haar dogter bygestaan het. Makhubela het navrae na sy prokureur, Titswa Modise, verwys. Modise het aan Maroela Media bevestig Makhubela het ŉ saak van crimen injuria by die Honeydew-polisie aanhangig gemaak. Hy het bevestig daar was ŉ voorval, maar dat Fourie vir Makhubela agtervolg het en hom en sy kind bedreig laat voel het. Makhubela is van plan om Fourie ook by die gelykheidshof te verkla vir die gebruik van “rassistiese taal”. “Die polisie is nog besig met hul ondersoek en ons sal wag tot die ondersoek afgehandel is voordat verdere stappe gedoen sal word,” het Modise gesê. De Lange voel die stelling dat Makhubela bedreig gevoel het, is belaglik. “My dogter is baie kort, skaars baksteenhoogte. Hoe kan ŉ uitvoerende hoof met sy bestuurder by hom so maklik bedreig voel?” het sy gevra. Lees ook: Sakeman geskors ná onderonsie met swanger vrou Posted by Amanda De Lange on Sunday, May 6, 2018 Posted by Amanda De Lange on Sunday, May 6, 2018 Romeo… does it feel good to hit a 7 month pregnant woman? Punch her with the fists – her face, chest and in her stomache.Start to pray. Posted by Amanda De Lange on Thursday, April 26, 2018